Kabakuk 1
Kabakuk oŋur pi golo kop ma pe atir
1Man lok pa Lubaŋa ma pire tek ma lanebi Kabakuk oneno.
2Rwot, imito akok boti pi kare ma
rom me ne pi kony, ka wek iwiny kokona?
Dok kadi akok boti pi tim bwami, in pe ilarowa.
3Piŋo imiyo aneno tim maraco
kun waŋa neno tim aranyi?
To-piny ki bwami guruma woko dyere,
lweny ki daa ocakke i kabedo ducu.
4Pi meno omiyo cik doŋ odoko goro
dok gin ma konnye pe, ŋolo kop atir bene doŋ pe.
Jo maraco gudiyo jo ma kitgi atir,
omiyo ŋolo kop atir doŋ oballe woko.
Lagam pa Rwot
5-Wuŋi i kin lurok murumowu, wunen;
wubibedo ki ur matek twatwal.
Atye ka tiyo tic mo i karewu-ni ma pe wubiye ka gitito botwu
lacen.
6-Wunen, atye ka kela jo Kaldaya,
gin rok mager, ma girune me bino oyotoyot,
ma giwoto giŋolo dye lobo arii,
wek gimak kabedo pa jo mukene ma pe megi.
7Gin jo ma kelo lworo ki myelkom madwoŋ;
ŋolo kopgi ki rwom me ditogi bedo megi kengi gigi.
8Aguraguragi dwir makato kwac,
giger gikato orudi muwor;
luriŋ ki aguraguragi giŋweco gicito anyim ki wakke.
Iyo, luriŋ ki aguraguragi gia ki ka mabor;
gituk oyotoyot macalo ocur ma Lyanne piny ka ceyo camme.
9Gin ducu gucorre magwa;
dano acel acel bedo ki lworo marac ka gunyiko cok.
Gimako opii ina welgi pe kwanne, calo kweyo.
10Giŋalo luker,
ginyero luloc kun gicayogi.
Cel gogo ducu ginyero anyera,
pien gitoro ŋom i ŋete ci gimako woko oyot.
11Gikato calo yamo ma kodo,
ma gicito mere matwal.
Lubalo magi guloko tekkomgi odoko lubaŋagi.
Kabakuk doki oŋur i nyim Rwot
12Rwot, in ma ibedo tye nia i acakki piny!
In Lubaŋana, ŋat Maleŋ, pe wabito.
Ai Rwot, in yam iyerogi pi keto can i komwa;
in Got, ityeko cikogi me cobo gin ma iŋolo i komwa.
13In waŋi leŋ, pe romo neno gin marac,
cwinyi dag neno jo ma timo dano marac.
Piŋo iketo cwinyi ka neno jo ma guŋayo waŋi woko-ni,
kun iliŋ aliŋa ka jo maraco gimwonyo jo ma kitgi atir ma katogi?
14Iketo dano gubedo macalo rec me nam,
macalo gin ma gila k alaka ma rwotgi pe.
15En yutogi woko ducu ki goli,
ywayogi woko ki obwo,
ci cokogi i ogwane;
cako doŋ myel ki yomcwiny pi rec ma omako.
16Pi meno en tyero gitum i nyim obwone,
waŋo odok eceta i nyim ogwane; pien pi timo kumeno en bedo ki lonyo,
dok bedo ki cam madwoŋ.
17Myero en omedde ameda ki lweny ki pala lucwan,
kun neko rok mapol ki nek marac laboŋo kica?